Jelaskan Sinopsis dari Bornholmer Straße (filem) dalam bahasa jawa

Nalika wengi tanggal 9 Novèmber 1989, para prajurit kang njaga pawatesan sangisoring komando lètnan kolonèl Harald Schäfer padha siyap-siyap kanggo dines wengi kaya lumrahé. Punjering wengi iki sawijining asu mbedhal kang lumayu saka wétan menyang kulon lan bali manèh.

Nalika mangan wengi bebarengan ing kantin, para panjaga pawatesan iki weruh konferènsi pèrs langsung juruwicara Jerman Wétan Günter Schabowski ing télévisi Jerman Wétan.

Günter Schabowski ngandaraké manawa wiwit saiki warga nagara Jerman Wétan bisa lunga menyang nagara ngamanca tanpa rélatif njlimet. Kandané aturan anyar iki langsung berlaku. Schäfer nuli nilpun atasané ing Stasi, kang ngandaraké manawa kawajiban visa isih ana, sanadyan mangkono dhèwèké takon apa wis ana wong ing ngarepé pawatesan.

Ing jam-jam sawisé dadi sangsaya akèh warga Jerman Wétan kang padha klumpuk ing ngarepé palang kori pawatesan lan nuntut supaya koriné dibukak.

Harald Schäfer banjur rembugan karo para kolégané. Nanging kancané nyambut gawé ora ana kang bisa awèh solusi. Atasané kang ditilpuni bola-bali ya ora gelem mangsuli.

Banjur nalika tilpun manèh karo atasané, atasané tilpun karo Jéndral. Nalika iku wong-wongé padha rembugan apa Harald bisa mudheng karo situasi iki. Banjur Harald ndokok tilpuné ing jabané cendhéla. Dadi para atasané bisa krungu olèhé wong bengok-bengok.

Tilpuné banjur ditutup. Sawisé iku Harald ditilpun manawa wong-wong kang paling seru olèhé protès olèh metu nanging paspor kudu distèmpel lan digawé ora berlaku manèh. Nanging aja nganti kang distèmpel ngerti. Nuli sawatara wong olèh lunga menyang Berlin Kulon.

Nanging situasiné dadi saya nggegirisi  nalika wong-wong liyané ya padha mèlu kepéngin lunga lan sawatara warga Berlin Wétan kepéngin bali saka Berlin Kulon. Banjur ana akèh kancané kang ngedumi bedhil otomatis AK 47 lan ana kancané kang ngancem wong nganggo pistul. Pungkasané Harald mbukak kori lan ngidinaké kabèh wong lunga menyang Berlin Kulon. Kancané nuli kandha manawa nagara Jerman Wétan wis mèh bakal sirna. Banjur wong kang nduwé asu teka lan njupuk asuné.

Ésuké nalika Harald mulih, dhèwèké carita karo bojoné yèn awaké kang mbukak pawatesan. Bojoné nuli kandha supaya dhèwèké aja nglucu bab prakara iki.